Source: http://scripta.kotus.fi/visk/sisallys.php?p=675
Timestamp: 2020-07-07 19:56:12+00:00

Document:
VISK - § 675 Melko lähellä, tarpeeksi laajasti
SISÄLLYS > RAKENNE > Adverbit > Adverbilauseke > Adverbin määritteet > Astemääritteet > § 675 Melko lähellä, tarpeeksi laajasti
Tavallisia adverbin etumääritteinä ovat astemääritteet, jollaisia ovat ensinnäkin intensiteettisanat (» § 664), demonstratiiviset adverbit niin, näin, noin (a) sekä paljoutta ilmaisevat määritteet (b).
Aktiivisia laavavirtoja voidaan tutkia turvallisesti melko läheltäkin, – –. (a) | – – tiedän sinusta aika vähän. (k) | Mistä tuo oli oppinut olemaan noin ilmiselvästi mies – –? (p)
– – Kuurna oli vähän kallellaan arvon rouvan suuntaan. (k) | – – tavoitteesta ollaan nyt hieman edellä. (l) | Hän mainostaa hiukan liikaa kasvissyöntiä, – –. (E) | Tyttö oli kovasti innoissaan – –. (k)
Kvanttoriadverbi paljon olotilan adverbin määritteenä ei ole tavallinen: yleensä sillä itsellään on tällöin määrite tai sitten kyseessä on kieltolause: Ehdotukset ovat turhan paljon kallellaan suurituloisten ja varakkaiden hyväksi (E); Ei se oo enää paljonkaan vinossa (p), vrt. ?Se on paljon vinossa.
Määrää, tapaa, toistuvuutta ja suhteellista sijaintia tai ajankohtaa (esim. myöhään, ajoissa, lähellä) ilmaisevat adverbit saavat myös riittävyyden asteen määritteen (c) (» § 658), ja erityisesti olotilan adverbit täyteyden asteen määritteen (d) (» § 660). Täsmentävä määrite kuten tasan (» § 663) esiintyy lähinnä tavan adverbeilla oikein, samoin, päinvastoin (e).
Nuoret, kokemattomat yhden asian ihmiset eivät ymmärrä asioita tarpeeksi laajasti. (E) | Tapasimme kuitenkin riittävän usein, – –. (k) | Vahinko, että mies läpäisee keskimäärin liian myöhään ihmiseksi tulemisen lopputentin, sillä myöhäiskeski-iässä miehet jo kuolevat. (l)
Jos iho on kokonaan rikki, en suosita haavarasvojen käyttöä, – –. (E) | – – hän on elänyt täysin eristyksissä muista ihmisistä. (l) | – – jenkit ovat ihan tosissaan pörssikesäleirinsä kanssa. (l) | Itse asiassa olemme melkein perillä, – –. (k) | – – tulin puolittain leikilläni laukaisseeksi, että olen tosiaan everstiluutnantti, – –. (k)
Vasta viidestoista kakku läsähti ihan jetsulleen oikein. (l) | Täsmälleen samoin kävi menestyneimmille pirtun salakuljettajille kieltolaki-Suomessa. (k)
Adverbin astemäärite voi olla lisäksi interrogatiivinen tai ilmaista samantekevyyttä (f).
Kuinka hyvin asiat olivatkaan ennen. (l) | Miten aikaisin kaupan pitäisi saada maidot meijeristä myytäviksi? (l) | Pukipa miten paljon vaatteita hyvänsä, palelee koko ajan, – –. (k)

References: § 675
 § 675
 § 664
 § 658
 § 660
 § 663